I det nye underafsnit B.2 (punkt 3.2 i enhedsdokumentet) og F.2 (»Produktets egenart«) (punkt 5 i enhedsdokumentet) justeres indholdet af parametrene »lycopen« og »luminans«, og parameteren »C-vitamin« erstattes af »E-vitamin (α-tokoferol)«.

— For handelstype »Redondo Liso« (rund og glat):

Egenskaben »L (luminans): 42-46,5« erstattes af »L (luminans): ≥ 35«.

Teksten »C-vitaminindhold: 153-195 mg/100 g frisk vægt« erstattes af »E-vitaminindhold (α-tokoferol): ≥ 0,40 mg/100 g frisk vægt«.

»Lycopenindhold: 21-25,8 mg/100 g tørvægt« erstattes af »Lycopenindhold: ≥ 26 mg/100 g tørvægt«.

— For handelstype »Tomate Cereza (incluido cóctel)« (cherrytomat (herunder cocktailtomat)):

Egenskaben »L (luminans): 38-40« erstattes af »L (luminans): ≥ 35«.

Teksten »C-vitaminindhold: 62-102 mg/100 g frisk vægt« erstattes af »E-vitaminindhold (α-tokoferol): ≥ 0,30 mg/100 g frisk vægt«.

»Lycopenindhold: 31,6-38,4 mg/100 g tørvægt« erstattes af »Lycopenindhold: ≥ 26 mg/100 g tørvægt«.

— For handelstype »Asurcado« (ribbet):

Egenskaben »L (luminans): 38-40« erstattes af »L (luminans): ≥ 35«.

Teksten »C-vitaminindhold: 130-155 mg/100 g frisk vægt« erstattes af »E-vitaminindhold (α-tokoferol): ≥ 0,31 mg/100 g frisk vægt«.

»Lycopenindhold: 35,4-44 mg/100 g tørvægt« erstattes af »Lycopenindhold: ≥ 26 mg/100 g tørvægt«.

— For handelstype »Oblongo o Alargado« (oval eller aflang):

Egenskaben »L (luminans): 38-40« erstattes af »L (luminans): ≥ 35«.

Teksten »C-vitaminindhold: 142-186 mg/100 g frisk vægt« erstattes af »E-vitaminindhold (α-tokoferol): ≥ 0,31 mg/100 g frisk vægt«.

»Lycopenindhold: 10,8-13,2 mg/100 g tørvægt« erstattes af »Lycopenindhold: ≥ 26 mg/100 g tørvægt«.

Begrundelse:

Den beskyttede geografiske betegnelse har vist sig at have alvorlige problemer med at opfylde kravene i varespecifikationen, som bygger på en undersøgelse foretaget af universitetet i Almería, Nutrient composition and antioxidant activity of eight tomato (Lycopersicon esculentum) varieties, offentliggjort i 2009. Disse krav er usædvanligt strenge og bygger på, at stikprøver og analyser foregår under optimale forhold, som er meget vanskelige at genskabe i forbindelse med normal dyrknings- og markedsføringspraksis. Først og fremmest er det i praksis umuligt at opnå de krævede C-vitaminniveauer på de betingelser for modenhed, som tomaten ifølge varespecifikationen skal have opnået på høsttidspunktet, idet C-vitaminniveauet falder, efterhånden som tomaten modnes. Endvidere fastsætter varespecifikationen niveauer for lycopen og luminans, som ligger langt over dem, der normalt opnås i det geografiske område.

Under alle omstændigheder vil de justerede niveauer for lycopen og luminans i overensstemmelse med den ønskede ændring stadig være højere end dem, der forekommer i tomater af de samme sorter uden for det geografiske område som vist nedenfor.

De maksimale værdier for luminans og lycopen, der er fastsat i varespecifikationen, er blevet slettet med den begrundelse, at det ikke er berettiget med sådanne øvre grænser, idet højere værdier styrker de egenskaber ved tomaten, som giver forbrugerne et positivt indtryk af deres kvalitet og friskhed. Samtidig slækkes kravene til begge parametre af de ovenfor anførte grunde. Den foreslåede nedsættelse af værdierne for de to parametre indebærer ingen betydelige ændringer hverken af de typiske kvalitetsegenskaber eller de organoleptiske egenskaber. Luminansværdierne for tomater fra området, som ikke er omfattet af den beskyttede geografiske betegnelse, ligger som oftest på 25-28, hvilket i alle situationer overgås af de omfattede handelstyper. Minimumsluminansværdien for tomater under den beskyttede geografiske betegnelse er fastsat til 35.

C-vitamin er blevet erstattet af E-vitaminindholdet (α-tokoferol), idet C-vitaminniveauet i tomater svinger voldsomt afhængigt af modningsstadiet. Der er rapporteret om meget høje startniveauer af C-vitamin i mindre modne tomater, mens det falder i de sidste faser af tomatens holdbarhed til 28 mg/100 g frisk vægt (Valle and Rodríguez, 2011). Med denne store variation anses C-vitamin ikke for at være en god kvalitetsindikator for tomater fra et bestemt geografisk område.

Tokoferolforbindelser udviser mere stabilitet, mens tomaten modnes. Der er rapporteret om små variationer (7,7-11,6 µg/g frisk vægt) i koncentrationen af disse forbindelser under modningen (Quadrana et al., 2013).

Desuden er C-vitamin og tokoferoler ombyttelige som antioxydanter. Det har været kendt længe, at de to typer forbindelser skaber synergi i deres samarbejde som antioxydanter (Niki et al., 1987). Tokoferoler anses derfor for at være egnede indikatorer for tomaternes gavnlige helbredsmæssige egenskaber og kan bruges i stedet for C-vitamin og er mere effektive i denne henseende.

Forskellige faktorer påvirker tokoferolindholdet i tomatsorterne, f.eks. saltindholdet i det vand, der kunstvandes med, mængden af kalium i næringsopløsningen, den pågældende genetiske sort og de miljømæssige forhold (sol, temperatur og fugtighed), der kendetegner området.

Tokoferolindholdet i »Tomate La Cañada« er højere end det typiske gennemsnit for lignende tomattyper uden for det geografiske område. Dette er særlig relevant for α-tokoferol, som er den tokoferolforbindelse, der har størst E-vitaminaktivitet og derfor er den vigtigste set fra et ernæringsmæssigt synspunkt. Tokoferolsyntese og høje tokoferolniveauer stimuleres også af osmotisk saltstress som følge af stærk elektrisk ledningsevne.

De typiske gennemsnitlige værdier for α-tokoferol i »Tomate La Cañada« ligger på 0,56-0,72 mg/100 g frisk vægt afhængigt af den valgte handelstype, mens de hyppigst forekommende værdier i tomater, der ikke er omfattet af den beskyttede geografiske betegnelse, ligger på ≥ 0,14 mg/100 g frisk vægt. Minimumsværdien af α-tokoferol for en tomat under den beskyttede geografiske betegnelse er derfor fastsat til 0,30 mg/100 g frisk vægt.

Den høje luminans skyldes frugtens betydelige fasthed. Der bør også tages hensyn til, at værdien af denne parameter afhænger af modenheden, idet mindre modne tomater udviser højere luminansværdier. Ikke desto mindre er det en undtagelse, når tomater allerede er ved at rødme, indeholder en stor mængde lycopen, udviser høje luminansværdier og har et højt α-tokoferolindhold.